b'\n_START_ARTICLE_\nHeksoosit\n_START_PARAGRAPH_\nHeksoosit ovat monosakkarideja, joiden rakenteessa on kuusi hiiliatomia. Heksoosien yleinen rakenne voidaan esitt\xc3\xa4\xc3\xa4 muodossa C\xe2\x82\x86H\xe2\x82\x81\xe2\x82\x82O\xe2\x82\x86. Heksoosit voidaan jakaa ketoheksooseihin ja aldoheksooseihin sen perusteella sis\xc3\xa4lt\xc3\xa4v\xc3\xa4tk\xc3\xb6 ne ketoneille vai aldehydeille tunnusomaisen funktionaalisen ryhm\xc3\xa4n.\n_START_SECTION_\nAldo- ja ketoheksoosit\n_START_PARAGRAPH_\nAldoheksoosit sis\xc3\xa4lt\xc3\xa4v\xc3\xa4t aldehydiryhm\xc3\xa4n. Aldoheksoosien rakenteessa on nelj\xc3\xa4 asymmetrist\xc3\xa4 hiiliatomia, joten eri stereoisomeereja on 16 eli 8 diastereomeeria. Aldoheksooseihin kuuluvat monosakkaridit ovat alloosi, altroosi, glukoosi, mannoosi, guloosi, idoosi, galaktoosi ja taloosi. Jokaisella n\xc3\xa4ist\xc3\xa4 sokereista on D- ja L-konformaatiot._NEWLINE_Ketoheksoosit sis\xc3\xa4lt\xc3\xa4v\xc3\xa4t avoketjuisena ketoneille tunnusomaisen ryhm\xc3\xa4n. Ketoheksoosien rakenteessa on vain kolme asymmetrist\xc3\xa4 hiiliatomia, jolloin stereoisomeereja on 8 ja diastereomeereja on 4. Ketoheksooseihin kuuluvat fruktoosi, psikoosi, sorboosi ja tagatoosi.Jokaisella n\xc3\xa4ist\xc3\xa4 monosakkarideista on D- ja L-konformaatiot._NEWLINE_Heksoosit eiv\xc3\xa4t esiinny liuoksissa yleens\xc3\xa4 avoketjuisena vaan rengasrakenteisena hemiasetaalina tai -ketaalina. Aldoheksoosit muodostavat tyypillisimmin kuusiatomisen renkaan sis\xc3\xa4lt\xc3\xa4v\xc3\xa4n pyranoosin, mutta voivat muodostaa my\xc3\xb6s viisiatomisen renkaan sis\xc3\xa4lt\xc3\xa4v\xc3\xa4n furanoosin. Ketoheksoosit muodostavat yleens\xc3\xa4 furanoosin.'